René Christensen (DF), 2011-04-05:
Jeg havde også en forventning om, at vi på et tidspunkt skulle implementere vores ganske udmærkede fødevareforlig, som vi jo fik lavet i bred enighed og fordragelighed, og jeg har som tidligere ordførere også været lidt forundret over, at der pludselig kommer anden lovgivning ind over i form af et forslag, som omhandler et forlig, som vi har på området.
Jeg vil så i forbindelse med forliget sige – det er det, jeg vil hæfte mig ved – at det var et rigtig godt forlig, vi fik lavet om fødevarekontrollen.
Man må om det, som blev diskuteret med den tidligere ordfører fra Socialdemokratiet om den gebyrordning, der var, sige, at vi skal huske lidt tilbage og tænke på, hvorfor det var, vi gik i gang med at lave det her fødevareforlig.
Det var, fordi vi så en omfattende svindel med ompakning af kød; vi så en omfattende svindel med, at man puttede svinekød i oksekød; vi så en omfattende svindel med, at man ikke havde de fedtprocenter i kødet, som blev angivet.
Det var derfor, vi gik sammen, og det var også derfor, vi fik så bredt et forlig, som vi fik, for vi var enige om, at forbrugerne ikke skulle udsættes for det.
Erhvervslivet var også enig med os i, at man skulle have stoppet de brodne kar, så det, forbrugerne ser derude, er den rigtige vare og de opfatter, at det, de køber, også er det, de får.
Derfor er vi jo glade for, at vi nu står her i dag og kan implementere det fødevareforlig, som vi jo alle sammen er enige om.
Jeg er også glad for, at vi fik skrevet ind, at vi skal evaluere vores fødevareforlig en gang om året.
Når jeg siger det, er det, fordi der jo var en ting, som voldte os lidt besvær, og det var i forbindelse med kosttilskud og de gebyrer, som blev pålagt der.
Der må vi sige, at vi fuldstændig står ved det, vi har gjort – og det gør alle andre jo også i forhold til de gebyrer, der ligger – men det er selvfølgelig et af de områder, som vi også skal kigge på, når vi skal evaluere det, når der er gået 1 år, og se på, hvordan det har påvirket det erhverv. Så vil jeg i forbindelse med de helt, helt små virksomheder sige, at de trods alt er taget ud.
Dem, der har en omsætning på under 50.000 kr. plus moms om året, er ikke en del af ordningen her.
Vi kan ikke have en statslig organisation, som bare kører på frihjul, mens resten af samfundet skal skære ind til benet.
Resten af samfundet skal spare.
Der må man sige, at Fødevarestyrelsen ikke har udvist rettidig omhu.
De har alt for mange kvadratmeter.
De har nok også for meget personale.
De er ikke fulgt med den udvikling, som der har været.
Vi har gang på gang afsat penge til Fødevarestyrelsen til mere it og til andet, men Fødevarestyrelsen har ikke taget konsekvensen af det og fået rationaliseringsgevinsten.
Når vi nu er ude i, at kontrollen skal betales af virksomhederne, skal vi også have en omkostning, som er omkostningsægte, og det er også det, der ligger her.
Vi må sige, at vi godt kan støtte det forslag om fiskeriloven, som ligger her, og vi må også sige, at det nok ikke vil ændre det ret meget, at vi piller den ud – holdningen vil nok være den samme.
Men for en god ordens skyld vil jeg fremadrettet sige: Det er dårligt at man lægger andre politikområder ind i lovgivning, der skal implementere noget fra et bredt forlig.
Det er irriterende – det er også irriterende for Dansk Folkeparti.
Vi kan støtte det, som det ligger her, man fremadrettet vil vi altså ikke se, at man putter andre ting ind i de implementeringsaftaler, som der ligger.